Source: http://oyoaed.gr/2013-11-25-09-30-30/anakoinwseis/9-anthrakes-o-thisavros-gia-to-polydiafimismeno-epidoma-makroxronios-anergou?tmpl=component&print=1
Timestamp: 2019-11-19 02:38:02+00:00
Document Index: 29360982

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ\n']

Ομοσπονδία Υπαλλήλων Ο.Α.Ε.Δ - Άνθρακες ο θησαυρός για το πολυδιαφημισμένο επίδομα μακροχρονίων ανέργων!
Ας γίνει, λοιπόν, κατανοητό προς όλους - και όχι μόνο στους υπαλλήλους του ΟΑΕΔ που δέχονται τα «κύματα» των απελπισμένων/οργισμένων ανέργων- ότι μέσω του ορισμού των δικαιούχων επιδόματος μακροχρόνιας ανεργίας ως μακροχρόνια άνεργοι καθορίζονται όσοι είναι άνεργοι τους τελευταίους 12 έως 14 μήνες. Μετά χάνεται το δικαίωμά τους να υποβάλλουν αίτηση για επίδομα μακροχρονίου ανέργου. Ο μακροχρονίως άνεργος, όμως, παραμένει! Βάζει και άλλους μήνες στις πλάτες του, με το Κράτος να του γυρίζει τις πλάτες!
Με την Υπουργική Απόφαση χάνουν το δικαίωμα για επίδομα όλοι οι άνεργοι που είχαν επιδοτηθεί στο παρελθόν και θα θεμελίωναν το σχετικό δικαίωμα μετά την 1/1/2014. Χάνουν, δηλαδή, ακόμα ένα δικαίωμα οι πλέον ευάλωτοι συμπολίτες μας που υπολόγιζαν σε αυτό ως σταγόνα ανακούφισης. Αλλά και όσοι επιδοτηθούν ως μακροχρόνια άνεργοι, χάνουν, με τη νέα Υπουργική Απόφαση, το ειδικό βοήθημα μετά τη λήξη παρ. 6 του άρθρου 22 του Ν. 1836/89 Υπενθυμίζουμε, δε, ότι από 1/1/14 αυστηροποιούνται περαιτέρω και οι προϋποθέσεις χορήγησης τακτικής επιδότησης ανεργίας αφού οι δικαιούχοι δεν πρέπει να έχουν λάβει κατά την προηγούμενη τετραετία πάνω από 400 ημερήσια επιδόματα ανεργίας ανεξαρτήτως λοιπών προϋποθέσεων…
Αυτά είναι, λοιπόν, τα αποτελέσματα του πρωτογενούς πλεονάσματος; Ή μήπως τελικά έτσι δημιουργείται το πρωτογενές πλεόνασμα; Θυσιάζοντας τις «Ιφιγένειες» θα φυσήξουν οι ούριοι άνεμοι;
Η Ο.Υ. ΟΑΕΔ δεν εγκαταλείπει τον αγώνα. Θα είμαστε δίπλα στους συμπολίτες μας που περνάνε τις συμπληγάδες της ανεργίας, στηλιτεύοντας τέτοιου είδους αποφάσεις και στηριζοντάς τους εμπράκτως με όλες μας τις δυνάμεις.
Η ΟΥ ΟΑΕΔ θα συνεχίσει να αγωνίζεται για πραγματική στήριξη των ανέργων. Για δωρεάν μετακίνησή τους με τα ΜΜΜ. Για δωρεάν περίθαλψή τους. Αλλά και για έναν ΟΑΕΔ που θα αποτελεί πραγματικό στήριγμα για τους ανέργους. Για έναν ΟΑΕΔ μοχλό ανάπτυξης της ελληνικής κοινωνίας και όχι εργαλείο κομματικών και επικοινωνιακών τεχνασμάτων. Για έναν ΟΑΕΔ που το δεύτερο γραμμα στο αρτικόλεξό του θα αντιπροσωπεύει όντως την Απασχόληση και όχι την Ανεργία.
Το Δ.Σ. της Ο.Υ. ΟΑΕΔ
(Πλειοψηφικά)